केला महसूस किया था। वह पूरी दुनिया में अकेला रह गया था और इस बार उसके मन में पहले से भी ज्यादा सवाल अनसुलझे छूटे थे। उसने अपना इंस्टीट्यूट नहीं खोला और कई जन्मों तक सिर्फ घर में कैद पुरानी राहों में भटकता रहा। घर के सारे फोन, सारे नौकर, ई-मेल और मोबाइलों को अपनी जिंदगी से बाहर निकाल दिया। उसका मन करता था कि भुवनेश्वर को घर में बुला ले और उसके साथ शराब पिए लेकिन साथ ही उसे यह भी पता था कि वह बंद दीवारों के पीछे पीना पसंद नहीं करेगा।
'घर चलोगे?' उसने उसी रात कब्रिस्तान में भुवनेश्वर के साथ शराब पीते हुए पूछा।
भुवन हँसने लगा। उसने गाँजा मसला और नई सिगरेट भरी।
'इस बार का माल कहाँ से लाए हो भू?' उसने अच्छी सुल्फा क्वालिटी के बारे में पूछा।
'माल तो हर बार वहीं से आता है पार्टनर बस किसी बार चीज अच्छी निकल जाती है कभी खराब... चांस की बात है।' भू ने उसे सिगरेट थमाते हुए कहा।
'चांस की बात है... सब कुछ चांस की बात है।' उसने कश लगाते हुए धीमी आवाज में कहा।
थोड़ी देर तक दोनों पैग बनाने और आसमान देखने में व्यस्त रहे।
'तुम्हें याद है मैंने अपनी आत्महत्या स्थगित की थी कई सालों पहले...?' उसने भू के कंधे पर सिर टिकाते हुए पूछा।
'मैं सोचता हूँ अब कर लूँ।' उसने कब्रिस्तान के सन्नाटे में अपना सन्नाटा मिला दिया और हवा की साँय-साँय अचानक डरावनी हो गई।
थोड़ी देर तक फिर खामोशी छाई रही। दोनों इस खामोशी से घबराते रहे। वह पीता-पीता अचानक ऊब गया और अपनी गिलास घुमा कर फेंक दिया जो एक कब्र से टकरा कर टूट गई।
'अपना संस्थान बंद कर दूँ?' उसने भू से पूछा।
'हूँ...।' वह लंबी साँस भर निराश होकर उठ गया। उसे भू से यह उम्मीद नहीं थी।
वह वहाँ से निकला तो रात गहरा चुकी थी। उसने घड़ी नहीं लगाई थी और यूँ वक्त का अंदाजा 